b"\n_START_ARTICLE_\nJacques Tourneur\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJacques Tourneur syntyi Ranskassa 12. marraskuuta 1904 ja h\xc3\xa4nen is\xc3\xa4ns\xc3\xa4 oli ohjaaja Maurice Tourneur. Perhe muutti Yhdysvaltoihin 1914 ja Tourneurista tuli Yhdysvaltojen kansalainen 1919. _NEWLINE_H\xc3\xa4n oli naimisissa Christianne Tourneurin kanssa. _NEWLINE_Tourneur lopetti elokuvien tekemisen 1965 ja palasi Ranskaan, jossa h\xc3\xa4n kuoli 19. joulukuuta 1977.\n_START_SECTION_\nUra\n_START_PARAGRAPH_\nJacques Tourneur aloitti elokuva-alalla 1924 ensin toimistoapulaisena ja sittemmin n\xc3\xa4yttelij\xc3\xa4n\xc3\xa4. H\xc3\xa4n avusti my\xc3\xb6s is\xc3\xa4ns\xc3\xa4 elokuvissa ennen kuin he kummatkin palasivat Ranskaan 1928. Siell\xc3\xa4 h\xc3\xa4n ty\xc3\xb6skenteli apulaisohjaajana ja leikkaajana is\xc3\xa4ns\xc3\xa4 elokuvissa._NEWLINE_Tournerin ensimm\xc3\xa4inen ohjausty\xc3\xb6 oli Tout \xc3\xa7a ne vaut pas l'amour 1931. H\xc3\xa4n ohjasi viel\xc3\xa4 muutaman elokuvan ennen kuin palasi takaisin Hollywoodiin 1935. H\xc3\xa4n ei kuitenkaan l\xc3\xb6yt\xc3\xa4nyt t\xc3\xb6it\xc3\xa4 ohjaajana vaan ty\xc3\xb6skenteli avustavana ohjaajana MGM:ll\xc3\xa4 ja David O. Selznickille. H\xc3\xa4n tutustui Val Lewtoniin, kun yhdess\xc3\xa4 ohjasivat Giljotiinin varjossa -elokuvan taistelukohtaukset 1934. Sen j\xc3\xa4lkeen h\xc3\xa4n ohjasi parikymment\xc3\xa4 lyhytelokuvaa MGM:lle._NEWLINE_Kun Lewton sai oman B-elokuvien tuotantoyksik\xc3\xb6n RKO:lta, h\xc3\xa4n valitsi Tourneurin ohjaajaksi. H\xc3\xa4n ohjasi Lewtonille kolme kauhuelokuvaa 1943: Kissaihmiset, Y\xc3\xb6 voodoo-saarella ja Leopardimies. Ne menestyiv\xc3\xa4t niin hyvin, ett\xc3\xa4 Tourneur siirrettiin ohjaamaan A-luokan elokuvia._NEWLINE_Tourneurin ensimm\xc3\xa4inen ison budjetin elokuva Kunnian p\xc3\xa4iv\xc3\xa4t \xe2\x80\x93 Gregory Peckin ensimm\xc3\xa4inen elokuva. Se ei menestynyt, mutta Tourneur sai silti jatkaa A-luokan elokuvien ohjaamista. 1947 h\xc3\xa4n ohjasi film noirin klassikon Varjot menneisyydest\xc3\xa4. 1950-luvulla h\xc3\xa4n teki l\xc3\xa4nnenelokuvia, muun muassa Sanan voimalla, Liekki ja nuoli sek\xc3\xa4 L\xc3\xa4nnen laki. Tourneur teki Britanniassa M.R. Jamesin kertomuksesta kauhuelokuvan Paholaisen palvelija (1957), josta on tullut kauhuelokuvan klassikko samaan tapaan kuten Kissaihmisist\xc3\xa4 ja Y\xc3\xb6st\xc3\xa4 voodoo-saarella._NEWLINE_1950-luvun lopulta vuoteen 1965 asti (jolloin h\xc3\xa4n j\xc3\xa4i el\xc3\xa4kkeelle) Tourneur ohjasi my\xc3\xb6s paljon televisiosarjojen jaksoja. H\xc3\xa4nen viimeisiksi elokuviksi j\xc3\xa4iv\xc3\xa4t Hautaustoimisto h\xc3\xa4d\xc3\xa4ss\xc3\xa4 (1964) ja Merenalainen kaupunki (1965), joissa kummassakin p\xc3\xa4\xc3\xa4osaa esitti Vincent Price."